Na temelju članka 8. Odluke o autotaksi prijevozu (Službeni glasnik Grada Zagreba 19/16) gradonačelnik Grada Zagreba raspisuje:

**JAVNI NATJEČAJ**

**za izdavanje dozvola za obavljanje autotaksi prijevoza**

**na području Grada Zagreba**

**1.** Raspisuje se javni natječaj za izdavanje **250 dozvola** za obavljanje autotaksi prijevoza na području Grada Zagreba.

**2.** Dozvola se može izdati fizičkoj osobi obrtniku ili pravnoj osobi koja:

a) ima važeću licenciju za obavljanje autotaksi prijevoza, te pripadajuće izvode licencije za svako autotaksi vozilo;

b) ima sjedište/prebivalište na području Grada Zagreba;

c) ima u vlasništvu, zakupu ili leasingu autotaksi vozilo koje ispunjava uvjete propisane Pravilnikom o posebnim uvjetima za vozila kojima se obavlja javni cestovni prijevoz i prijevoz za vlastite potrebe (Narodne novine 31/14) i Odlukom o autotaksi prijevozu (Službeni glasnik Grada Zagreba 19/16);

d) nema dugovanja prema Gradu Zagrebu po bilo kojoj osnovi;

e) nema nepodmirene dospjele porezne obveze i obveze za mirovinsko i zdravstveno osiguranje;

f) ima položen ispit o poznavanju osnovnih podataka o kulturnim, gospodarskim, turističkim, prometnim i drugim značajnim objektima i znamenitostima Grada Zagreba, odnosno ima najmanje jednog zaposlenog vozača po autotaksi vozilu s položenim ispitom.

**3.** Dozvola se izdaje na vrijeme do pet godina.

**4.** Naknada za izdavanje dozvole iznosi 1.500,00 kn i uplaćuje se u proračun Grada Zagreba prije preuzimanja dozvole.

**5.** Jednom autotaksi prijevozniku može se izdati najviše pedeset dozvola.

**6.** Ako je na javnom natječaju podneseno zahtjeva za veći broj dozvola od broja dozvola koje se izdaju, na valjano podnesene zahtjeve primjenjivat će se kriteriji za utvrđivanje prednosti za izdavanje dozvola.

Kriteriji se vrednuju bodovima, koji su navedeni u tabelarnom prikazu, a prednost za izdavanje dozvole imat će podnositelj zahtjeva koji uz ispunjavanje uvjeta iz točke 2. ovoga javnog natječaja ostvari više bodova, te će mu se izdati samo jedna dozvola.

| **Red. br.** | **KRITERIJI ZA UTVRĐIVANJE PREDNOSTI****ZA IZDAVANJE DOZVOLA** | **BODOVI** |
| --- | --- | --- |
| 1. | fizička osoba obrtnik ili pravna osoba koja nema dozvolu  | 20 |
| 2. | fizička osoba obrtnik koja ima status hrvatskog branitelja | 10 |
| 3. | vozilo do 1 godine starosti | 10 |
| 4. | vozilo od 1 do 2 godine starosti | 8 |
| 5. | vozilo od 2 do 3 godine starosti | 6 |
| 6. | vozilo od 3 do 4 godine starosti | 4 |
| 7. | vozilo od 4 do 5 godina starosti | 2 |
| 8. | vozilo od 5 do 6 godina starosti | 1 |
| 9. | električno vozilo | 10 |
| 10. | hibridno vozilo | 5 |
| 11. | vlasništvo ili leasing vozila | 10 |
| 12. | vozilo omogućava prijevoz osoba u invalidskim kolicima | 10 |
| 13. | mogućnost kartičnog plaćanja | 5 |
| 14. | pisač za ispis računa | 5 |

Bodove na temelju kriterija za utvrđivanje prednosti za izdavanje dozvola iz tabelarnog prikaza pod rednim brojem 1. neće ostvariti podnositelj zahtjeva koji je osnivač ili član trgovačkog društva ili vlasnik obrta kojem je već izdana dozvola odnosno ako je dozvola izdana povezanom društvu.

**7.** Zahtjev za izdavanje dozvola za obavljanje autotaksi prijevoza na području Grada Zagreba mora sadržavati: naziv fizičke osobe obrtnika ili pravne osobe, OIB, sjedište/prebivalište prijevoznika, kontakt telefon prijevoznika i može se podnijeti na obrascu koji se nalazi na službenim stranicama Grada Zagreba [www.zagreb.hr](http://www.zagreb.hr).

**8.** Podnositelj zahtjeva dužan je u zahtjevu navesti broj dozvola koji zahtijeva.

**9.** Obvezni dokumenti koji se prilažu uz zahtjev iz točke 7. ovoga javnog natječaja kojima se dokazuje ispunjavanje uvjeta za izdavanje dozvole za obavljanje autotaksi prijevoza na području Grada Zagreba su:

* licencija za obavljanje autotaksi prijevoza, kao i pripadajući izvodi licencije za svako autotaksi vozilo (originali ili kopije ovjerene kod javnog bilježnika);
* potvrda o upisu u sudski ili obrtni registar, ne stariji od 30 dana od dana objave ovog javnog natječaja a za one prijevoznike koji imaju obrt registriran izvan Grada Zagreba i potvrda o prebivalištu na području Grada Zagreba, ne stariji od 30 dana od dana objave ovog javnog natječaja (original ili kopija ovjerena kod javnog bilježnika);
* važeća prometna dozvola za svako autotaksi vozilo kojim će se obavljati autotaksi prijevoz (kopija ovjerena kod javnog bilježnika) i ugovor o zakupu ili leasingu autotaksi vozila ako autotaksi prijevoznik nije vlasnik autotaksi vozila (ovjeren kod javnog bilježnika);
* potvrda (original) Hrvatskog zavoda za mirovinsko osiguranje o podacima evidentiranim u matičnoj evidenciji za sve zaposlene vozače autotaksi vozila za tvrtke i obrte u radu, a za postojeće autotaksi prijevoznike potvrda mora biti za razdoblje od datuma izdavanja važeće/ih dozvole/a (ne od datuma izdavanja zamjenske dozvole), ne starija od 30 dana od dana objave ovoga javnog natječaja - podiže se na adresi Trpimirova 4, Odsjek matične evidencije, Šalter dvorana);
* važeća vozačka dozvola za sve zaposlene vozače autotaksi vozila (kopija ovjerena kod javnog bilježnika);
* važeće uvjerenje o obavljenom redovnom zdravstvenom pregledu za sve zaposlene vozače autotaksi vozila (kopija ovjerena kod javnog bilježnika);
* uvjerenje o položenom posebnom ispitu za sve vozače autotaksi vozila (original ili kopija ovjerena kod javnog bilježnika);
* cjenik usluga autotaksi prijevoza, sukladno člancima 36. i 37. Odluke o autotaksi prijevozu koji će se primjenjivati nakon izdavanja dozvole;
* potvrda (original) Gradskog ureda za financije da autotaksi prijevoznik nema dugovanja prema Gradu Zagrebu po bilo kojoj osnovi ne starija od 30 dana od dana objave ovoga javnog natječaja (potvrda se podiže na adresi Zagreb, Trg Stjepana Radića 1);
* potvrda (original) nadležne porezne uprave da autotaksi prijevoznik nema nepodmirene porezne obveze i obveze za mirovinsko i zdravstveno osiguranje, ne starija od 30 dana od dana objave ovog javnog natječaja.

**10.** Dokumenti kojima se dokazuje ispunjavanje kriterija za utvrđivanje prednosti za izdavanje dozvola iz točke 6. ovoga javnog natječaja su:

* potvrda (original) o statusu hrvatskog branitelja iz Domovinskog rata ne starija od 30 dana od dana objave ovoga javnog natječaja (podiže se u nadležnom Uredu za obranu pri Ministarstvu obrane RH);
* dokaz o posjedovanju vozila kojim se omogućava prijevoz osoba u invalidskim kolicima (kopija potvrde o ispitivanju vozila izdana od Centra za vozila Hrvatske ovjerena kod javnog bilježnika);
* dokaz o posjedovanju uređaja koji omogućuje kartično poslovanje (kopija ugovora ovjerena kod javnog bilježnika);
* dokaz o posjedovanju pisača za ispis računa (kopija ugovora ili računa ovjereni kod javnog bilježnika).

**11.** Autotaksi prijevoz obavlja se prema cjeniku što ga je uz zahtjev priložio podnositelj zahtjeva.

**12.** Rok za podnošenje zahtjeva je 15 dana od dana objave ovoga javnog natječaja.

**13.** Zahtjev se podnosi u pisanom obliku preporučenom pošiljkom ili se predaje neposredno u pisarnicu s naznakom **„NE OTVARATI“ – Javni natječaj za izdavanje dozvola za obavljanje autotaksi prijevoza na području Grada Zagreba**, na adresu: Gradski ured za prostorno uređenje, izgradnju Grada, graditeljstvo, komunalne poslove i promet, Zagreb, Park stara Trešnjevka 2.

Uz zahtjev je potrebno priložiti upravnu pristojbu u iznosu od 70,00 kuna.

**14.** Zahtjev za izdavanje dozvole ne može se nadopunjavati. Nepotpuni i nepravodobni zahtjevi rješenjem će se odbaciti, a ako podnositelj zahtjeva ne ispunjava uvjete za izdavanje dozvole ili ne ostvari prednost prema kriterijima za utvrđivanje prednosti za izdavanje dozvola iz točke 6. ovog javnog natječaja zahtjev će se rješenjem odbiti.

**15.** Ovaj će javni natječaj biti objavljen i na službenoj stranici Grada Zagreba [www.zagreb.hr](http://www.zagreb.hr) i oglasnoj ploči gradske uprave.

KLASA: 340-01/17-01/563

URBROJ: 251-03-02-17-2

Zagreb, 15.3.2017.

 **GRADONAČELNIK**

 **GRADA ZAGREBA**

 **Milan Bandić dipl. politolog**